Direcţia Economică

Direcţia Administraţie Publică, Juridic

Nr. 69220/11.08.2021

**Raport**

privind mandatarea societății “Business Park Bistriţa Sud” S.R.L.- societate administrator pentru Parcul Industrial “ Bistriţa Sud”, să închirieze cu caracter temporar suprafețele de teren pentru care nu sunt încheiate contracte de administrare si de prestări servicii conexe

In conformitate cu prevederile Hotărârii Consiliului local a municipiului Bistrița nr. 109/20.09.2012 s-a înființat Societatea Business Park Bistrița Sud S.R.L.-societate administrator, pentru parcul industrial “Bistrița Sud”. Societatea Business Park Bistrița Sud S.R.L este o societate cu răspundere limitată care are ca asociat unic unitatea administrativ teritorială municipiul Bistrița.

Potrivit art.131 din Ordonanța de urgenta nr.57/2019 privind Codul Administrativ, cu modificările şi completările ulterioare, interesele unității administrativ teritoriale în societățile comerciale sunt reprezentate de consiliul local şi de persoanele desemnate prin hotărâre a consiliului local.

Prin Regulamentul de organizare si funcționare a societății Business Park Bistrița Sud S.R.L, aprobat prin Hotărârea Consiliului local nr.112/2015 a fost tratata exclusiv problema rezidenților din parc fără a se lua in calcul si posibilitatea închirierii temporare a suprafețelor neocupate, in vederea valorificării optime a patrimoniului de care dispune .

Astfel pentru o valorificare cât mai bună a terenului proprietate privată a municipiului, dat in administrare societății administrator, Municipiul Bistrița prin consiliul local, in calitate de asociat unic, poate sa mandateze societatea să închirieze temporar suprafețele de teren neocupate de rezidenți. Închirierea temporara nu se va face in nici un caz in detrimentul rezidenților existenți, potențialilor rezidenți si evident fără ca obiectul de activitate al parcului industrial să fie afectat.

Prin aceasta activitate de închiriere cu caracter temporar a suprafețelor de teren pentru care nu sunt încheiate contracte de administrare si prestări servicii conexe cu rezidenții parcului, pe lângă faptul că se sporesc veniturile societății administrator, se creează premisele unei publicități care să ducă la atragerea unui număr tot mai mare a rezidenților in parc, fapt deficitar la această dată.

In acest sens, prin adresa societății The Virtual Escape SRL înregistrată la Primaria municipiului Bistrita cu nr.61259/15.07.2021 se solicita inițierea unui parteneriat privind realizarea festivalului „HUSTLE MUSIC FESTIVAL”, având ca locație de desfășurare Parcul Industrial Bistrița-Sud.

Considerăm că nivelul chiriei pentru închirierea temporară a terenului nu poate fi mai mic decât cel plătit de rezidenții parcului. Potrivit Regulamentului de organizare si funcționare a societății Business Park Bistrița Sud S.R.L, rezidenții trebuie să plătească o taxa de administrare de 1euro/mp/an la care se adaugă o redevență calculata in funcție de punctajul obținut cuprinsa intre 0.25 euro/mp/an – 1,85 euro/mp/an. De aici se poate trage concluzia ca nivelul chiriei pentru nerezidenți nu poate fi mai mic de 2.8 euro/mp/an.

Prin adresa societății Business Park Bistrița Sud SRL, înregistrată la Primăria municipiului Bistrița cu nr.68645/10.08.2021 a fost comunicată Hotărârea AGA nr.45/05.08.2021, unde se arată că, la această dată, nu poate fi votată aprobarea închirierii suprafețelor de teren, întrucât nu există un mandat din partea proprietarului terenului, respectiv al asociatului unic, Municipiul Bistrița.

Având în vedere cele prezentate mai sus, constatăm că sunt îndeplinite condițiile legale pentru supunerea spre adoptare a Proiectului de hotărâre privind mandatarea societății “Business Park Bistriţa Sud” S.R.L.- societate administrator pentru Parcul Industrial “ Bistrița Sud”, să închirieze cu caracter temporar suprafețele de teren pentru care nu sunt încheiate contracte de administrare si de prestări servicii conexe.

Director executiv, Director executiv adjunct,

Nicolae Scurtu Luciana Maria Hriscu

BC/SN/2ex.